钦定古今图书集成/理学汇编/学行典/第175卷 > 萧良誉
## 钦定古今图书集成/理学汇编/学行典/第175卷 > 萧良誉

按《汉阳府志》：“萧良誉，字以孚，别号汉颖。生而端敏，万
历丙子举于乡，丁丑下第，游南雍，人皆器重之。庚辰
成进士，授户部主事，典试陜西，历官员外郎中，出知
宁国府，以公廉自誓，加意教养，权门要津，凛然不可
犯。郡县旱涝，祷之即应。与推官高安朱吾弼讲学于
敬亭、高斋，郡人呼为学友。又大会耆儒于水西书院”，
作诗纪盛一时，彬然号“宛陵邹鲁。”尝曰：“此心之神，足
周八极而彻千古，惟时从静中收摄完足，常定常明，
一启目而精采焕然，不可胜用矣。”又曰：“天下何一不
为我有与生俱足者，若之何其外之？天下何一为我
有与生俱尽者，若之何其内之？”《示邑令》曰：“作福最难，
作孽最易，念到最易，力到最难。”《语宛》陵孝廉曰：“人之
精神有限，用于不当用，即不能用之于当用，故一切
俗事宜减也。财之分数有限，费所不当费，必至于取
所不当取，故一切糜费宜减也。”吾弼为刻其言于南
都曰：宛陵语南都高贤皆倾向之，而良誉复恶，以道
学相标榜。入觐，以卓异纪录。冢宰陆光祖孙鑨前后
推举，升河南提学副使，再补广西。论文之外，务以正
学迪士，士皆改趋焉。告病归，久之，起官河南参政。丁
父艰而卒，年止四十有七。良誉“操尚磊落，了无梯磴
可攀。有大是非，排众而定。进人之贤，解人之难，赒人
之急，闵人之苦，施于人之所不知。朝野倚重如金玉
焉。”